Inkjaon nchaꞌon bithjaan ixin rukii kiai diꞌin pascua,
are biji Jesús ngain rajna Betania,
thi beꞌe nchianduꞌa Lázaro,
thi ndabeꞌen ko Jesús binchexechon.
Ko nthi̱ꞌa̱ binchechjian na̱ thi binekaꞌo na̱ Jesús are utsukjin.
Ko Marta bajon bine na̱ ko Lázaro tabeꞌe ngain nthanchaon thi beꞌe Jesús.
Kuthimejan María juiaꞌo inchin rioꞌo litro ndaxrajni dikunchjianxin juxon tsjo diꞌin nardo,
ko ndaxrajni jiꞌi anto renthe nda.
Ko María kuinthjithe nda ruthee Jesús,
kuthimejan binchexemanxin kunixin xrajaa.
Ko nguixin ngaxiꞌin nchia kunkaxrajni nda.
Kuthimejan nichja Judas Iscariote,
xi tsiꞌi naa thi biꞌin Simón,
ko Judas kai kjui naa thi theyoo chujni bakao Jesús ko thi rugajon Jesús ixin rutse na̱,
ko ndachro:
—¿Unda kuchjiꞌa ndaxrajni jiꞌi ixin anto renthe nda inchin tsjexin dacha naa thi ncheꞌe xra nguixin nano,
ko tumi mee nchao rukjengijnanxin ná chujni nua?
Aro Judas ndachroꞌa jiꞌi ixin ndua rukaxin juachjaon chujni nua,
jeꞌe jañaa ndachro ixin jeꞌe naa thi cheꞌe.
Ko jeꞌe bechunda thi bengachjian tumii ni bakao Jesús,
ko nthi̱ꞌa̱ bakakua tumi bagundeꞌe.
Mexinxin Jesús ndachro:
—Tanchrjanda nchra ixin jeꞌe nchra kuenchjiꞌan nchra ndaxrajni jiꞌi ixin sunda ngain nchaꞌon ruxrabaa na.
Chujni nua kainxin nchaꞌon sinthechunda ra na̱ ngayaꞌa ra,
aro jaꞌan kainxinꞌa nchaꞌon sariꞌi ngayaꞌa ra.
Tsjé chujni judío kunuꞌe na̱ ixin Jesús beꞌe ngain rajna Betania,
ko jeꞌe na̱ binthekji na̱ nthi̱ꞌa̱,
aro jeoꞌa ixin bitsjeꞌe na̱ Jesús,
kai kjui na̱ ixin bitsjeꞌe na̱ Lázaro,
thi binchexechon Jesús.
Aro xi daana baketuꞌan icha xi daana kjuathexin xa ixin kai naruguenxon xa Lázaro
ixin thi kuꞌen Lázaro,
tsjé chujni judío ibagithikaonꞌa na̱ xi daana ko icha bagithikaon na̱ Jesús.